Papersnake/gushiwen huggingface dataset:
留应圣宫
金君卿（宋代）

松扫醮坛青羽盖，杉围精馆碧油幢。
葛张二老今何许，云外归来鹤一雙。
渊明祠
宋濂（明代）

官航晚泊浔阳郭，把酒长怀靖节贤。
折腰竟辞彭泽米，攒眉宁种远公莲。
归来松菊开三径，老去柴桑受一廛。
晋代衣冠谁避世，刘家社稷自书年。
虽云富贵非吾愿，已有清高独尔伟。
千载令人吊遗迹，好山青立县门前。
梅花喜神谱 其五 大蕊八枝
宋伯仁（宋代）

中尊严祀典，鬯未祼而实。将祼而实彝，礼文知有秩。
怀青山草堂
郭祥正（宋代）

三峰连延一峰尊，龙山白纻如儿孙。重冈复岭控官道，北望金儿真国门。

淙流奔激洒河汉，两溪直接丹湖源。松荒桧老古佛刹，鸡鸣春晚桃花村。

石崩废井谢公宅，龟仆断碣长庚坟。斯人白骨已化土，英气往往成烟云。

我昔弃官结茅宇，九品青衫安足数。竹筒盛酒骑白牛，醉眠看天与天语。

如何蹭蹬随辟书，十年又向风尘趋。只今两鬓满霜雪，功业不成思旧庐。

山花解忘忧，山鸟名提壶。四邻未必便弃我，三径荒草还堪锄。

乌泥田肥种秫稻，紫莼味美饶嘉鱼。盈缸酿酒邀客饮，林下散发时时梳。

谁人絷尔不归去，自问此心无乃愚。
早秋出塞寄东台详正学士
骆宾王（唐代）

促驾踰三水，长驱望五原。天阶分斗极，地理接楼烦。

溪月明关分，戎云聚塞垣。山川殊物候，风壤异凉暄。

戍古秋尘合，沙寒宿雾繁。昔余迷学步，投迹忝词源。

兰渚浮延阁，蓬山款禁园。彯缨陪绂冕，载笔偶玙璠。

汲冢宁详蠹，秦牢讵辨冤。一朝从篚服，千里骛轻轩。

乡梦随魂断，边声入听喧。南图终铩翮，北上遽催辕。

吊影惭连茹，浮生倦触藩。数奇何以托，桃李自无言。
贺新郎（同年顾君景冲云翼经属官舍白莲盛开，招饮水亭）
李公昴（宋代）

谁种蓝田玉。碧云深、亭亭月上，水明溪曲。羞作时妆儿女态，冷淡冰餐露沐。出尘外、风标幽独。除了留侯无此貌，便何郎、傅粉终粗俗。意凝远，韵清淑。

凉台向晚微风馥。讶银杯羽化，折取戏浮醽醁。安得梅花如许大，天遣辟除暑溽。浑不觉、鹭翘鸥浴。可恨妖妃污太液，只东林、社友追游熟。宜夜看，灿瑶烛。
梨岭（见闽南唐雅）
林藻（唐代）

曾向岭头题姓字，不穿杨叶不言归。

弟兄各折一枝桂，还向岭头联影飞。
和顶山前韵
孙应时（宋代）

小山摇落故凄凉，想象登临野兴长。
万里晴空初雁入，一年好景又橙黄。
极须痛饮偿秋节，生怕疏钟报夕阳。
搔首故园归未得，荒篱寒菊为谁香。
木犀四首
赵蕃（宋代）

细看秋露黄金蕊，不减春风白玉枝。
人道江南富山水，江南山水富于斯。
尹子渐归华产茯苓若人形者赋以赠行
梅尧臣（宋代）

因归话茯苓，久著桐君籍。
成形得人物，具体存标格。
神岳畜粹和，寒松化膏液。
外凝石棱紫，内蕴琼腴白。
千载忽旦暮，一朝成琥珀。
既莹毫芒分，不与蚊蚋隔。
拾芥曾未难，为器期增饰。
至珍行处稀，美价定多益。
坐寄畅园听杨令贻吹箫
顾斗光（清代）

万木森初夏，清阴昭令颜。水从山曲折，人与石潺湲。

细雨不时洒，斜阳一角殷。不知谁是客，赤壁荡舟还。
召公
王十朋（宋代）

鼠牙雀角岂能欺，召伯聪明听不疑。南国政成公已去，甘棠长结后人思。
如梦令·今夜故人独宿
彭元逊（宋代）

今夜故人独宿。小雨梨花当屋。犹有未残枝，轻脆不堪人触。休触。休触。憔悴怕惊郎目。
河湟旧卒
张乔（唐代）

少年随将讨河湟，头白时清返故乡。
十万汉军零落尽，独吹边曲向残阳。
到鹿津观水陆清醮普度 其七
陈肇兴（清代）

招魂一纸达幽都，饿鬼如烟夹道呼。试问灵軿来鬼母，车中曾载活人无？
又赓桂慎韵
朱元璋（明代）

好风吹谢实成花，纠结飞飞似锦霞。志者春光阴寸惜，人生一世几荣华。
画山 其一
邹浩（宋代）

几年密与画山邻，今日归航驻水滨。天亦有心酬我愿，敛云收雾日光新。
赴热河晚憩溪梁
方苞（清代）

群山作秋容，萧然如静士。月出烟光融，山空疑远徙。

解鞍步河梁，高天净无滓。傥值身心閒，景物睹尤美。

因羡耦耕人，销声向云水。
秋词
陆游（宋代）

蓐收功成将整驾，万顷黄云收晚稼。
公私逋负一洗空，怀抱喜看儿娅?。
从来婚聘不出乡，长自东家适西舍。
年丰人乐我作诗，朝耕夜织谁能画？
邳州哭
谢翱（宋代）

邳州哭，井水竭，去年哭母瘴海热。今年此日来邳州，母死未禫子为囚。

邳州土湿泪长在，化为苍苔色不改，雨洗游魂归瘴海。
感寓 其十六
刘弇（宋代）

芒砀彼真人，元是赤帝子。游氛决秦馀，最后项籍死。

青云跻高衢，侯王兴壮士。咸阳初置酒，猜似从中起。

樽俎化胡越，对面邈千里。君王忽天赞，顾谓封雍齿。

军中相与言，事故易了耳。雍齿今且侯，吾属无患矣。

炎炎四百秋，安堵从此始。
挽赵知宗三首
刘宰（宋代）

寓里身重到，孱生谒屡通。
俭钦行已素，健识养生功。
归旆庐山远，清尊洛下同。
遥怜猿鹤恨，蕙怅失仙翁。
兔丝
元稹（唐代）

人生莫依倚，依倚事不成。君看兔丝蔓，依倚榛与荆。

荆榛易蒙兔，百鸟撩乱鸣。下有狐兔穴，奔走亦纵横。

樵童斫将去，柔蔓与之并。翳荟生可耻，束缚死无名。

桂树月中出，珊瑚石上生。俊鹘度海食，应龙升天行。

灵物本特达，不复相缠萦。缠萦竟何者，荆棘与飞茎。
陪葛元白仇仁近访南竺诗僧分韵得影字
马臻（元代）

花开空山春，穷幽到绝顶。入寺逢远公，顿觉尘虑屏。

遂作莲社游，把酒酹龙井。万生各有态，得意还自领。

此乐殊未极，落日倒林影。明朝下山去，笑别风篁岭。
次韵李子永见贻
赵蕃（宋代）

何能辛苦叹人穷，况复经行觅句工。
平日相思在天末，今年远别遂湘中。
饥寒似我谁驱近，人物如公孰长雄。
蕙帐山人久寂寞，曾何台省欠诸公。
饮酒拟柳子厚
张耒（宋代）

泽国多水气，日西春尚寒。
穷居无乐事，且复开清樽。
一酌召和气，三觞失愁颜。
百忧如崩云，天地为我宽。
采采中田杞，愈食仍甘餐。
登盘自有味，何必盛炮燔。
出乌石山后失道
李邺嗣（明代）

习僻厌平阡，歧道入榛莽。笮足不肯回，牵拂坚初往。

稍进不见天，竹叶大逾掌。隙处迷烟云，日脚不落壤。

直躬碍枝干，渐伛安得仰。两袖竞翅张，冒棘先用颡。

导者未识谁，后趾蹴前緉。人兽尽无音，但闻碎箨响。

三里幸出丛，目光久矘䁳。始见樵子行，寸心翻惚恍。
次韵十叔父书怀
林季仲（宋代）

咸阳市上欲思归，人到於今笑李斯。
老去何如我痴叔，了无一事独支颐。
谒严先生祠 其七
李楩（明代）

高踪追诵躁心安，千仞层层一笑看。白露求人咨榻好，红尘拍面上车难。

王风雉兔悲投网，孺子沧浪许濯冠。历历桐君都看到，临渊肯作羡鱼观。
秋柳用渔洋韵四首 其三
张通典（清代）

回首东风绿染衣，远山眉黛是耶非。亚父功大营难问，苏小门寒梦亦稀。

流水六朝鸦几点，暮云千里雁初飞。先生玩世垂垂老，青眼何人愿总违。
题沧浪峡榜
郑仁表（唐代）

分峡东西路正长，行人名利火然汤。

路傍著板沧浪峡，真是将闲搅撩忙。
谨和老人莲桂二绝
洪咨夔（宋代）

捣成一百八丸黄，入手能令热恼凉。
金粟如来身已化，蕊珠仙子骨犹香。
乙未六月大暑
方回（元代）

平分天四序，最苦是炎蒸。
在我须无欲，于斯患不能。
又应当闵雨，谁识始藏冰。
人力回元造，生生实所凭。
哭柴季娴
林以宁（清代）

婆娑壁间画，手泽犹芳鲜。清夜发光芒，睨视不敢前。

想见落笔时，气足而神全。非徒貌幽花，自写翠袖翩。

每思弃尘务，从君事丹铅。岂期不我顾，倏忽长相捐。

一恸云为愁，梁月藏婵娟。
送路少府使京兼觐侍御兄
皎然（唐代）

国赋推能吏，今朝发贡湖。伫瞻双阙凤，思见柏台乌。

树向秦关远，江分楚驿孤。荣君有兄弟，相继骋长途。
偈颂三十八首
释如净（宋代）

钟楼上念赞，床脚下种菜。
不会不自在，会得是障碍。
白狗喫生姜，胡人夜渡关，
若不得流水，还应过别山。
赠孙首之
吕本中（宋代）

子穷非一时，所历固长久。自从太平时，以至戎马后。

今兹益穷太，所至但缩手。遂令甑生尘，不止衿见肘。

未能脱身去，且作避地走。金盘贮火齐，熟视不一取。

溪船下涛江，亦未还南斗。固知松柏生，必不在培塿。

见我严州城，世事懒到口。念子抱奇才，有节空自守。

箪瓢在陋巷，世亦如此不。乘离勿重言，寒太且饮酒。
安西闻捷
杨时（宋代）

鹰扬塞外得非熊，万里金城一箭通。
玉帐投壶随燕豆，坐看飞将缚骁戎。
送何白节推宰晋原二首
范仲淹（宋代）

此行深惜别，所喜是宁亲。
祖帐千门晓，乡关锦国春。
鸟歌疑劝酒，山态似迎人。
我绝南陔望，因兄泪满巾。
和赵簿题席麻林居士小隐四韵
五迈（宋代）

笙簧岂不韵，雅景受风松。
纨绮可为裳，灵均采芙蓉。
古来旷达士，世腻亦太慵。
可望不可押，人如云外峰。
郭比部花园十二首 其九 桃花洞
郭正域（明代）

桃花红似雨，莫是武陵家。洞中白鹿来，口中衔桃花。
题陈简斋寄夫人书
楼钥（宋代）

行书满纸遗君文，可见闺门敬若宾。
应与少文能协趣，定因元亮遂忘贫。
夏雨
齐己（唐代）

霮䨴蔽穹苍，冥濛自一方。当时消酷毒，随处有清凉。

著物声虽暴，滋农润即长。乍红萦急电，微白露残阳。

应祷尤难得，经旬甚不妨。吟听喧竹树，立见涨池塘。

众类声休出，群峰色尽藏。颓沱来洞壑，汗漫入潇湘。

下叶黎氓望，高祛旱暵光。幽斋飘卧簟，极浦洒归樯。

藓在阶从湿，花衰苑任伤。闲思济时力，歌咏发哀肠。
昼锦堂·绮毂团成
吴潜（宋代）

绮毂团成，珠玑搦就，极目灯火楼台。七子八仙三教，耍队相挨。管箫笙簧相间斗，远如声韵碧霄来。环千炬，宝栅绛纱，云球雾衮交加。千里人笑乐，游妓合、脂尘香霭笼街。尽道今宵节物，天与安排。晚来风阵全收了，夜阑还放月儿些。休辞醉，长愿每年时候，一样情怀。
偶成
曹彦约（宋代）

此心用处没踪由，拟待思量是讨愁。
但只事亲兼事长，只如此去莫回头。
送李十之陕府
张耒（宋代）

断蓬泛梗偶相依，一别重逢又几时。
人世悲欢消遣尽，为君流泪忽沾衣。
从范龙图月下泛舟
毕仲游（宋代）

年丰闾里安，岁晚生事歇。官池公载酒，痛饮消日月。

迫冬上青林，山气凋人发。坐若江海游，楼船中夜发。

冷光飞太虚，照我盘中蕨。清影落潭心，逃遁蛟龙没。

如穷河源邈，相见昆崙崒。怪石钩我衣，嵌空尽山骨。

上宾富佳咏，音动鼋鼍窟。涌溢词有源，倒恐三江竭。

公怀沧洲趣，一夕梦南越。别有谏诤姿，屹如韦补阙。
悼甥女叶琼章二首 其一
沈倩君（明代）

不见妆台伫玉姿，春风何必到花枝。绣笼鹦鹉嗈嗈语，犹是儿家旧教诗。
奉和张大夫酬高山人
司空曙（唐代）

野客居铃阁，重门将校稀。豸冠亲谷弁，龟印识荷衣。

座右寒飙爽，谈馀暮角微。苍生须太傅，山在岂容归。
刑部侍郎仕王熙仲挽词
王珪（宋代）

解组归来岁月侵，应无尘土上华簪。
犹闻别鹤山中怨，忽送冥华日外沉。
洧水于今寒露起，汉台依旧白云深。
与君曾论平生事，不觉临觞泪满襟。
寄元九
白居易（唐代）

一病经四年，亲朋书信断。穷通合易交，自笑知何晚。

元君在荆合，去日唯云远。彼独是何人，心如石不转。

忧我贫病身，书来唯劝勉。上言少愁苦，下道加餐饭。

怜君为谪吏，穷薄家贫褊。三寄衣食资，数盈二十万。

岂是贪衣食，感君心缱绻。念我口中食，分君身上暖。

不因身病久，不因命多蹇。平生亲友心，岂得知深浅。
宣城送刘副使入秦
李白（唐代）

君即刘越石，雄豪冠当时。
凄清横吹曲，慷慨扶风词。
虎啸俟腾跃，鸡鸣遭乱离。
千金市骏马，万里逐王师。
结交楼烦将，侍从羽林儿。
统兵捍吴越，豺虎不敢窥。
大勋竟莫叙，已过秋风吹。
秉钺有季公，凛然负英姿。
寄深且戎幕，望重必台司。
感激一然诺，纵横两无疑。
伏奏归北阙，鸣驺忽西驰。
列将咸出祖，英僚惜分离。
斗酒满四筵，歌啸宛溪湄。
君携东山妓，我咏北门诗。
贵贱交不易，恐伤中园葵。
昔赠紫骝驹，今倾白玉卮。
同欢万斛酒，未足解相思。
此别又千里，秦吴渺天涯。
月明关山苦，水剧陇头悲。
借问几时还，春风入黄池。
无令长相忆，折断绿杨枝。
次韵程机宜感怀
曹勋（宋代）

至交类萍梗，离合宁前知。
相思梅花发，岂待中郎吹。
上知府鲍少卿
魏野（宋代）

五福三朝客，同年想少存。
立功从太祖，卧里见曾孙。
易进因仁政，难休为帝恩。
权临二陕重，官处九卿尊。
烟翠甘棠柳，风清画戟门。
四门潜遂意，百吏动惊魂。
不病轻丹灶，无愁鄙酒樽。
出衙清道路，在宅素盘飧。
上马身犹健，看书眼未昏。
狱空时拥旆，多谢到山村。
醉翁操 劳玉初避地劳山，赋此寄怀
朱祖谋（清代）

嶕峣。单椒。诛茅。托而逃。谁招。千年故丘还其巢。白头心事飘萧。

歌且谣。把臂旧渔樵。说此中几人我曹。

令威去后，无梦归辽。幼安涕泪，消与白衣皂帽。山有木而风号。

海有涯而波滔。思君无暮朝。心同媒何劳。斗柄带招摇。

望京楼望天泬寥。
春日田园杂兴
仇远（元代）

一湾新绿护茅庐，草细泥忪已可锄。
野老但知分社酒，地官宁复进农书。
莺花眼界人烟外，蚕麦生涯谷雨余。
我爱赋归陶令尹，柳边时见小蓝舆。
再用前韵哭德久
张元干（宋代）

女无美恶妬深宫，盛德如公果不容。
何遽盖棺临禹穴，未应藏不在秦峰。
论文平日樽中酒，挂剑它年冢上松。
点检交亲只解少，存亡悲感老情浓。
绿牡丹和韵
吴巽（清代）

平台冉冉黛初匀，不逐邻园斗丽春。金谷荒凉成往事，风前犹想坠楼人。
渔父·风浩寒溪照胆明
欧阳炯（五代）

风浩寒溪照胆明，小君山上玉蟾生。荷露坠，翠烟轻，拨剌游鱼几处惊。
宝峰寺
许当（宋代）

金园敞山阿，翛然隔城市。
晨夕钟梵音，飒沓五云际。
空山无尽香，大乘有真谛。
簿领得馀闲，徙倚青莲地。
次韵洞真道士卢致远
陈著（宋代）

虹桥关福地，门外任风涛。
襟带金钟秀，根基铁柱牢。
安心培大枣，办手摘蟠桃。
坐镇江山稳，新题立石高。
赋得独鹤淩云去
刘删（南北朝）

孤鸣思沧海，矫翮避虞机。怨别凄琴曲，淩风散舞衣。

五里虽回顾，千年会欲归。寄语雷门鼓，无复一双飞。
卖花声·怀古
张可久（元代）

阿房舞殿翻罗袖，金谷名园起玉楼，隋堤古柳缆龙舟。不堪回首，东风还又，野花开暮春时候。
美人自刎乌江岸，战火曾烧赤壁山，将军空老玉门关。伤心秦汉，生民涂炭，读书人一声长叹。
存厨徐君徵生挽歌
何梦桂（宋代）

一厨聊寄等归藏，荷锸携壶毕此乡。
逆旅不归前路恶，盖棺未了后期长。
圹中酣饮自忘癖，道上哀歌人笑狂。
千古心存千古事，青山流水付於塘。
水调歌头·义城元靖贤相国
曾布（宋代）

义城元靖贤相国，喜慕英雄士，赐金缯。闻斯事，频叹赏，封章归印。请赎冯燕罪，日边紫泥封诏，阖境赦深刑。万古三河风义在，青简上、众知名。河东注，任流水滔滔，水涸名难泯。至今乐府歌咏。流入管弦声。
春日
缪公恩（清代）

渐觉东风动柳条，小池春水雪初消。画梁旧垒来新燕，红药枯根茁嫩苗。

细雨侵人寒料峭，醇醪薄醉梦逍遥。已筹五两冲泥屐，溪友寻芳拟共招。
寓叹二首 其一
陆游（宋代）

白首还乡厌蕨薇，伥伥自叹欲畴依。门庭不扫稀迎客，砧杵无声未赎衣。

达士共知生是赘，古人尝谓死为归。耕畴幸可期中熟，又报残蝗接翅飞。
回陆主簿贺生日诗
阳枋（宋代）

南华眇夸灵椿树，八千为秋八千春。
要是循名须责实，人生三万六千日。
世间修短皆自然，造化到底难为言。
一十二万九千岁，更加五百乾之兑。
安乐老仙穷象数，三哥笑言讥浅露。
只如三百六十五，天运从来周一度。
太羹玄酒浑浑饿，何人於中罗八珍。
八珍向里有真味，未可以天而废人。
神数自一而至十，万物生成由此出。
坤兑无首乾无终，阴阳为用常弄虚。
颜子闻一以知十，清明禀不苟麻畀。
六德六行惟俱全，只向纲常穷所止。
人能陋巷乐箪瓢，践行好是奇男子。
看尽古今为圣贤，度事有经还有权。
纷纭杂扰语不尽，匠斤扁斩惟心传。
道至无言而止矣，此外如何别有旨。
万灵昭灼会分雨，须使爱之若桐梓。
朅来城市辞山林，萧萧两鬓雪山侵。
感甚秋高华晚节，搜枯聊作寒蛩吟。
退居五首
宋祁（宋代）

勇退方藏密，营生信有涯。
千株素封栗，五色故侯瓜。
虞骨诚非媚，潘毛故易华。
履穿谁复问，新进竞青緺。
村人写予像即景山饭道僧祈祷为会颇盛
葛胜仲（宋代）

单车去位五年强，初乏恩襦庇一方。大姓殷勤携老稚，精蓝祈祝饭缁黄。

此时美稷勤邀迓，他日桐乡必奉尝。为报庚桑相俎豆，不如道术永相忘。
东坡在惠州窘于衣食以重九近有樽俎萧然之叹
赵蕃（宋代）

昔在庞德公，有足不入州。
鸾凤自有志，燕雀安可俦。
乃知金石坚，不逐万物流。
当时天下事，固为长者忧。
未易一木支，杀身何能酬。
令人为短气，哀哉融与修。
步蟾宫·团圞小酌醺醺醉
章谦亨（宋代）

团圞小酌醺醺醉。厮捱著、没人肯睡。呼卢直到五更头，便铺了妆台梳洗。庭前鼓吹喧人耳。蓦忽地、又添一岁。休嫌不足少年时，有多少、老如我底。
题蜡屐金貂二亭吕巽伯表弟命赋
苏泂（宋代）

蜡屐登山去，金貂换酒来。
一生须几两，万事付三杯。
饮尔非狂耳，归欤有旨哉。
何时两亭暮，吾与汝徘徊。
新春
刘方平（唐代）

南陌春风早，东邻曙色斜。
一花开楚国，双燕入卢家。
眠罢梳云髻，妆成上锦车。
谁知如昔日，更浣越溪纱。
送潘德久都干为贺生辰使属
许及之（宋代）

乃翁旧取燕山第，子恰从人去使燕。孽子孤臣应有泪，祖功宗德本无边。

离离故国摇鞭影，耿耿新诗贮腹便。父老相逢勤劳苦，为言咫尺中兴年。
渊源堂十二诗 其八 集彦斋
王十朋（宋代）

独学恐孤陋，要须亲友朋。虚斋集群彦，共对短灯檠。
句 其五十五
高似孙（宋代）

鹿采花修供，猿分石坐禅。
普庵家宝
释印肃（宋代）

普庵家宝，不著寻讨。
迷时不见，在处烦恼。
悟时无相，如日杲杲。
取舍不得，自然恰好。
谁生谁病，谁死谁老。
达人无证，凡夫颠倒。
日西道晚，日东道早。
有睛无眼，撞头磕脑。
扶篱摸壁，弃金抱草。
机关木人，弄口叫好。
线牵则动，索断则倒。
撒放闲处，如第烂藁。
本自无形，被他作造。
五彩妆来，安名立号。
只欲瞒他，何曾自保。
打闹过日，全无倚靠。
问他贵姓，口中便道。
草木李张，适来方到。
有甚急事，特来干冒。
衣食不足，莫怪聒燥。
人口不安，田园旱涝。
赚埋公祖，移坟修造。
被术人算，年月不好。
朝山拜狱，何处不到。
未尝感应，至今罗噪。
又逢卦师，胡言乱道。
速迁公祖，更改门灶。
丝蚕天旺，官禄便到。
但信八卦，阴阳最好。
公卿宰相，都是我振。
酌发稍轻，摇头摆脑。
赠他丰厚，连声道好。
因此贫穷，日夕烦恼。
雪上加霜，苦寒难保。
耳裹忽闻，普庵得道。
捻土为香，直须亲到。
行来不觉，钟声浩浩。
自心火急，无人通报。
行童不管，维那高傲。
息心定意，低声苦告。
不久之间，果见一老。
一条拄杖，披一布袄。
竖个指头，教我速道。
鼻孔辽天，眼睛潦倒。
更不说钱，也不爱宝。
不得妄想，不得作造。
但识得心，无法不到。
汝本是佛，不须别讨。
离诸名相，法身自保。
生灭本无，诸佛假号。
世出世相，全无可道。
直实一心，不空灵宝。
十方诸佛，都有裹许。
一切幻缘，此心无主。
幻化须尽，心等太虚。
识得此心，如琉璃珠。
随色影现，无著无去。
得意忘言，了更无语。
亦无可舍，亦无可取。
也不烧疏，也不化纸。
设斋无限，供养蛇鼠。
布施不明，却还沉坠。
虽是善因，能招恶理。
公子王孙，因修福慧。
持斋精进，衣食布施。
才出头来，一切整备。
岂用埋尸，卜度好地。
心若不善，一切不利。
头头作业，处处祭鬼。
枯骨消磨，神识沉坠。
生不念善，死地狱现。
在处慈悲，来生方便。
不信佛法，贫穷下贱。
万中无一，官人相现。
满山满岭，头长觜尖。
捞鱼罝鸟，历劫相煎。
无一毫善，皆是结冤。
不识父母，叫唤喧天。
贪淫杀盗，罪不可言。
阴振未满，王法牵缠。
心无一足，烦恼连天。
因何不息，澄净心田。
若不饮酒，智慧光鲜。
亲近善者，心自善妍。
若不食肉，公婆不哭。
日夕心灵，善神助福。
若不杀盗，自身无恼。
行住坐卧，心无烦恼。
若不邪淫，净行甚深。
精神勿亏，身体安宁。
若不妄言，常亲贵侣。
守口如瓶，不惊寒暑。
若不贪爱，触目便会。
见如不见，背如不背。
若不嗔痴，眼耳如泥。
天翻地覆，我自不知。
若不恶口，身如瓦狗。
人来不吠，棒打不走。
若不两舌，无事闲歇。
谁是谁非，清风明月。
若不绮语，身心一如。
所在尊贵，为人中瑞。
十般不善，在迷不见。
佛为分别，觉悟自见。
依此修行，见本来面。
大地含灵，谁敢轻贱。
心共一心，随业转变。
我若不如，只管吃现。
我令始觉，感佛方便。
翻十不善，回向十善。
永不赚你，天亦常愿。
超出三界，见佛知见。
凡夫肉眼，非明不见。
无日月灯，如黑漆面。
开眼见色，色即归空。
空中无得，恰如无见。
开眼无见。心若未了，
识业黑变。今日安乐，
逐光随现。眼光落地，
黑暗周遍。心思业显，
雷奔闪电。怕怖天地，
投谁发愿。百千刀轮，
火车掣电。一刹那间，
魂识消散。动经尘劫，
业无所间。岂比世间，
公牵私绊。哀哉众生，
尚贪吃饭。若还思死，
火急难辨。五千教典，
祠言无限。只为愚心，
习气深惯。已化闻经，
已身无难。一人了达，
与众除患。不劝不善，
恶不消散。若闻其声，
何忍食由。若见众生，
死当助哭。身衣口食，
难心自足。直至到死，
神识缠逐。随念往生，
定入毛畜。心不念佛，
镇在牢狱。心若念善，
□□□□。善果善因，
笙筝笙竹。不曾捻种，
遍地野菊。耕田得禾，
耕畲得粟。乐善天堂，
造恶地狱。善恶无差，
由心直曲。信佛拜泥，
转转昏迷。信神烧纸，
自损谷皮。信经读字，
不干心事。信道行淫，
只瞒自心。信善贪财，
到死也呆。信福杀盗，
不久恶报。信是说非，
将油洗衣。信罪不悔，
如飞蛾昧。火烁油煎，
去了又来。一似浮徒，
贪嗔痴爱。前念作福，
后念受罪。人不达理，
妄执神鬼。人不会事，
梅上添醋。急处斗急，
好做不做。见他富贵，
一心趋侍。借口一文，
还十文利。连妻带子，
为他奴婢。子细观瞻，
丈夫意气。非我不非，
是我不是。有无分定，
因果相继。懒惰贫穷，
精勤富贵。修般若多，
获慈悲惠。今生和顺，
在处恭敬。来生佛国，
开发众信。习气清净。
行住皆定。定中有慧，
慧体如镜。镜不是镜，
是非成病。失却是非，
大圆智镜。若人全会，
何垢何净。本无背面，
光明性命。性即佛性，
命即慧命。非生非老，
谁死谁病。包括有无，
无欠无剩。风动尘起，
无有不应。水陆色空，
血脉连通。微尘不透，
不成正道。影响无知，
犹如死尸。头上一劄，
却令眼眨。脚下一针，
用口呻吟。问病叫痛，
类同蠢动。将假为身，
业力所成。成应有坏，
有坏复形。成有本空，
谁解通宗。不宗为本，
无住为宗。不空不住，
无异虚空。快须荐取，
脱却樊笼。古佛今佛，
因此大通。释迦亲印，
犹如虚空。如水中月，
应物标宗。如水是体，
水月空同。有无相貌，
二相皆同。同则无碍，
有碍不中。不中非佛，
佛亦无穷。腾今耀古，
不受瞒笼。万法之母，
诸佛祖公。若人了达，
便与佛同。若人不了，
万法盲聋。犹如杂话，
枉费日工。如是家宝，
永不空空。究竟无说，
法本无空。普庵和尚，
家宝示众。
好事近（再和）
赵鼎（宋代）

羁旅转飞蓬，投老未知休息。却念故园春事，舞残红飞雪。

危楼高处望天涯，云海寄穷发，只有旧时凉月，照清伊双阙。
留题石经院三首
苏辙（宋代）

盘曲山前路，流年向此消。
兴亡须一吊，范叟卧山腰。
祝英台近
陆求可（清代）

蓼花繁，芦叶冷，秋色催黄菊。秋雨秋风，酿得新醅熟。

斋东竹筱沉吟，鲈鱼羹美，开尊坐、翠帘高轴。

清歌促。渐看古道斜阳，阴阴满金谷。白眼青天，冷石醉中宿。

漫言岁岁悲秋，百川一吸，甚愁事、得来心曲。
为郭元德题和靖探梅图
俞德邻（宋代）

祥符真人调玉烛，四海八荒春意足。孤山山小不容春，十月梅花破寒玉。

风流诗老癖爱梅，拂晓骑驴度山曲。呼童忍冻折南枝，香满吟窗伴幽独。

到今写入画图中，骨冷神清炯双目。荡荡巍巍尧舜天，外臣巢许谁羁束。

前年我亦访湖山，山色湖光竟尘俗。荒坟三尺走狐狸，那复寒泉荐秋菊。

真祠并入梵王家，香月亭前马牛牿。水边篱落忽横枝，遥睇犹艰况斤斸。

鸡园释子皆鹰腾，挟弹扬鞭骤平陆。仓皇走避尚遭嗔，蹇卫何堪共驰逐。

三百年间一梦同，人与梅花几荣辱。拊图三叹复何言，天外飞来两黄鹄。
书秋谷诗集后 其一
薛宁廷（清代）

天以虫鸣秋，此事属寒饿。休官未三十，不可惜可贺。

坡谷相角未，裂竹偶入破。若遣老名场，经纶蚁在磨。

司寇鲁东家，谈诗在高座。
闻歌
华镇（宋代）

来时梅萼粘残雪，归日桃花簇绛罗。农事不妨河事了，齐声连路踏春歌。
魏彦诚见示出守广德朝士送行诗用韵追赋
王之望（宋代）

肃肃松柏姿，春月惭蒲柳。
但看霜雪后，何者能不朽。
君昔辞鸳鸾，出为小邦守。
治行达明听，眷知从此厚。
至今两郡碑，德政刊琼玖。
九醖熟虽迟，要成宗庙酒。
罢官后稍谢宾客十绝 其六
李之仪（宋代）

春风浩荡思无涯，老病萦仍苦恋家。推枕不知真早晚，小窗披雨一庭花。
岷江愁二首挽陈持中知府郎中嫂恭人
叶适（宋代）

谁家双旐扬春波，黑头中郎宰相科。
有儿有女后应好，同穴同时今奈何。
君马黄二首 其二
张正见（南北朝）

五色乘马黄，追风时灭没。血汗染龙花，胡鞍抱秋月。

唯腾渥洼水，不饮长城窟。讵待燕昭王，千金市骏骨。
阅古堂
韩琦（宋代）

仲尼大圣人，文武亦云学。况其下者乎，而不事砻琢。

伊予之逢辰，进本任愚朴。今辱寄中山，地重扼幽朔。

日惧不克堪，误上所简擢。古之良守帅，功业甚奇卓。

思以救空疏，志慕极坚确。后圃新吾堂，左右谨图模。

公馀时纵观，大可儆龊龊。奔雷发聋聩，皎日破昏浊。

苟能奉规矩，曷愧大匠斲。或此贤宾僚，指顾便扬攉。

四座企清风，耳目外优乐。子好虚名哉，事实出诚悫。

庶几得涓尘，聊以助海岳。唯有大忠心，不在先觉觉。
初至长安（时自外郡再授郎官）
刘禹锡（唐代）

左迁凡二纪，重见帝城春。老大归朝客，平安出岭人。

每行经旧处，却想似前身。不改南山色，其馀事事新。
奉谢赵季茂遣馈鲎酱
岳珂（宋代）

逃禅绣佛正长斋，谁遣瓶罂海上来。鲛室玄云按犀甲，蜃楼红上染珠胎。

把螯便合閒双手，据壳未应期九垓。尊俎折冲定无敌，江湖岁晚莫论才。
酬秦寿之见赠三首
王之道（宋代）

谁能胸次浇今古，老去蓬茅杂榛莽。
朴遫已甘无足数。品题忽及乃君余，
顿觉焦枯得时雨。
再赋
钱惟演（宋代）

玉甃引清泉，风高露白天。
盈盈临一水，羃羃隔长烟。
已分兰芝溺，仍忧赵后仙。
鲛丝衣更密，珠蚌泪长圆。
瑟怨来湘浦，鸿惊近洛川。
金塘正斜照，谁倚木兰船。
金陵二首
李流谦（宋代）

江城叠鼓晚停挝，游子翩翩念岁华。
水底乾坤浮日夜，沙边鸥岁老烟霞。
渔人能说陈隋事，燕子犹寻王谢家。
南北自分仍自合，不应全殢后庭花。
丞相马輓章
黎廷瑞（宋代）

平生甚似洪文惠，暮景惜不如盘洲。
纤儿何人竟悮晋，大夫此日空非周。
长夜漫漫不复旦，芳草凄凄其奈秋。
遗书堕泪付千载，往从后轩云间游。
书长干僧房
李之仪（宋代）

异日延禅地，今朝选佛场。真身瘗坚固，层级韵琅当。

雨洒家家润，灯传处处光。曾将一则语，要路截诸方。
金丹诗四十八首 其二十七
张继先（宋代）

子真坛下紫微边，深夜风光俗好传。不道求铅堪益寿，却言药物可延年。

仙丹未必离身内，人意何须立户前。或是山精迷弄汝，故将杂色等闲看。
漫成
彭俊生（清代）

初日照桃花，山房春事赊。簪抽林外笋，旗展雨前茶。

室有安禅榻，门无过客车。莫锄阶下草，留取听鸣蛙。
白角簟
罗邺（唐代）

叠玉骈珪巧思长，露华烟魄让清光。休摇雉尾当三伏，

似展龙鳞在一床。高价不唯标越绝，冷纹疑似卧潇湘。

杜陵他日重归去，偏称醉眠松桂堂。
为秦亮工题费晓楼画东坡参禅图卷
夏孙桐（清代）

画中东坡是主人，题诗意多在琴操。兼金价因晓楼笔，信乎人各徇所好。

当日黄州一秃翁，文章事业空兀奡。贤豪失意说皈依，妇人醇酒同无告。

个中勘破让蛾眉，竟著田衣风月扫。费生妙笔得神气，颊毫眉妩皆精到。

位置荒山野筱间，忘却春风有寒燠。荣枯悟后见此境，正如木落潭清潦。

秦郎爱画亦能画，每获异迹辄相报。谈禅论画吾茫然，自笑题诗殊柄凿。
偈颂六十首
释昙华（宋代）

四月初八佛生日，天下丛林皆浴佛。
佛身充满太虚空，何处更有虚空觅。
见前僧俗等金躯，长短方圆皆显赫。
放光动地二六时，从本至今无间隔。
今有檀越女弟子，刘氏同男王承直。
旷大劫来植善根，所行真实如菩萨。
当知功德福无涯，回向癸未诞生日。
唯愿岁君向此诚，诸天星曜同昭格。
资持刘氏从此去，寿同赵州百二十。
更祈不尽大功勋。保男察判官崇极。
子子孙孙福禄昌，无量福田咸并集。
此月十四往临字，龙天当护为般挈。
三江九堰聪明神，稽首归依助英杰。
全家既达九重城，母子忻欢仰天力。
忆江南 其三
沈宜修（明代）

湖上女，高髻簇金钿。脂粉邀人随意傅，绮罗趁体及时穿。

绰约晚风前。

劳望眼，何处最婵娟。可是行云归楚岫，疑来解佩出湘川。

空惹恼人怜。
冬至展先母罗太安人漕坪陇有感 其三
邹元标（明代）

狂愚南窜地，我母泪千行。寸草方承日，萱亲竟萎霜。

断机声在耳，尊足戒垂堂。多少君花意，无言倍黯伤。
赠陈振狂
刘克修（明代）

词坛推独步，当代几人如。笥有笼鹅帖，家藏种树书。

山花充户牖，江水绕庭除。好是陈平宅，何多长者车。
醉桃源 送黄四府之黄州
夏言（明代）

黄州西望楚山青。楼头秋月明。冰溪十里送君行。

遥通湘水清。

新雁过，晚蝉鸣。撩人离思生。春风谷口听迁莺。重来慰我情。
鹧鸪天·重过阊门万事非
贺铸（宋代）

重过阊门万事非。同来何事不同归。梧桐半死清霜后，头白鸳鸯失伴飞。
原上草，露初晞。旧栖新垅两依依。空床卧听南窗雨，谁复挑灯夜补衣。
怀成老
邹浩（宋代）

乐平主簿詹成老，平乐流人邹至完。莫逆于心心古道，不知其异异时官。

一觞一咏风光胜，无咎无誉世界宽。北陌东阡好归去，幅巾藜杖永相安。
寿城山六十五
刘辰翁（宋代）

留得八千唐刺史，看成百亿宰官身。不争一月大小闰，犹是两官耆俊人。

今岁两翻初度日，明年三十六宫春。近来化得乡君子，为报麻姑不更尘。
中台五题。牡丹
郑谷（唐代）

乱前看不足，乱后眼偏明。却得蓬蒿力，遮藏见太平。
和主司王起（一作和主司酬周侍郎）
孟守（唐代）

科文又主守初时，光显门生济会期。美擅东堂登甲乙，

荣同内署侍恩私。群莺共喜新迁木，双凤皆当即入池。

别有倍深知感士，曾经两度得芳枝。
秋兴
释文珦（宋代）

昔人苦悲秋，我独爱秋色。无云天万里，远峤出寒碧。

枫林叶如丹，溪水清见石。饱雨豆荚肥，经霜栗包拆。

连畴稻正黄，冒野荞亦白。篱菊忽盈把，山萸又堪摘。

日月如过鸟，良辰敢虚掷。青猿颇会意，为我具短策。

西风吹破帽，野兴在故屐。不惮登涉劳，远访巢居客。

此客更可人，分我渔樵席。人生贵适意，何必累形役。
春日奉和马景山
郭昭度（宋代）

春来无事不芳辰，尊酒流连动涉旬。
三径每从羊仲赏，诸侯谁念马卿贫。
藏名祗许渔樵识，混迹从教鹿豕亲。
老去心情常在埜，摩娑双眼看垂纶。
和通判周监丞见赠
王庭圭（宋代）

大厦久撞坏，撑拄非一支。安得好柱石，壮丽如昔时。

向来荣盛处，草木今纷蕤。群材未尽出，去若马脱羁。

岂期朝无人，过之辄欲私。骨相不媚妩，因归结茅茨。

忽逢高轩过，飘然鸾凤姿。宜在帝左右，珥笔班龙墀。

少年历清贯，高名谁不知。胡为至下邑，抚俗问民疵。

题诗满岩谷，妙处有馀师。
石判官惠诗用韵为谢
晁公溯（宋代）

吾宗衰谢尚斯文，长抱践经教子孙。
海内世家惭卫史，壁中编简即齐论。
交游幸得二三子，毁誉当如六四坤。
肯为清谈饮一石，绝胜杂坐独留髡。
八月兵入京师十月广州始得平安消息 其四
黎民表（明代）

幽蓟襟喉地，边兵造次来。雁门无李牧，马邑有王恢。

故垒秋阴澹，清笳落日催。勒铭麟阁上，应待出群才。
累日多事不复能观书感叹作此诗
陆游（宋代）

我生无他长，所得静而简。
出仕三十年，不殖一金产。
四方到为家，所向不容拣。
南游极巨海，西戍掠危栈。
为州亦何好，且复占仕版。
俸不给淖糜，况敢事酒琖。
振兴坐堂上，符檄高＊嵼。
藏书三万轴，一字不到眼。
胸中积磊块，叹息谁为铲。
浮生固如此，正可付一莞。
匡庐晚望
李畅（明代）

指点匡山动客情，寒烟初散暮云横。峰头古寺千林静，湖上春帆一叶轻。

瀑布尚流经腊雪，梅花犹吐隔年英。佛灯隐隐钟声渺，风送鄱阳一夜行。
庚戌题雪观用方孚若韵
李曾伯（宋代）

才见春从沙际归，堂堂背我迅於飞。
病余窥圃心成怯，老去登楼力苦微。
岸柳含烟犹绿瘦，海棠裛雨正红肥。
山川信美非吾土，强作清吟祗遂非。
和圣俞庭菊
苏舜钦（宋代）

不谓花草稀，实爱菊色好。先时自封植，坐待秋气老。

类妆翠羽枝，已喜金靥小。严霜发层英，益见化匠巧。

摇凝光艳落，折恐丛薄少。一日三四吟，一吟三四绕。

赏专情自迷，美极语难了。得书所赋诗，烂漫感怀抱。

朗咏偿此心，清尊为之倒。
家语引逸诗
佚名（先秦）

皇皇上天。其命不忒。
天之以善。心报其德。
四月维夏（癸卯）
文太青妻（明代）

四月维夏，居也。
二章，章四句。
四月维夏，浚室闲居。
户庭绿重，可以诗书。
四月维夏，百卉俱开。
清风直入，语鸟不猜。
河浑浑
王缜（明代）

河浑浑，出昆崙，北通异域西入秦。吞淮吐洛东驰海，望中滚滚走黄尘。

上通霄汉隐星辰，来牛去马何缤纷。摇天纲，荡地垠，怀襄浩浩无涯津。

我欲障之恐不禁，倒挽狂澜归大钧，中原润泽无忧贫。

河浑浑，会当清，知中国有圣人。
后庭花
许及之（宋代）

叶如花傍砌，往事逐浮华。旧曲惟传恨，人间复见花。
喜陈兄至
白居易（唐代）

黄鸟啼欲歇，青梅结半成。坐怜春物尽，起入东园行。

携觞懒独酌，忽闻叩门声。闲人犹喜至，何况是陈兄。

从容尽日语，稠叠长年情。勿轻一盏酒，可以话平生。
夜闻赛神鼓
王洋（宋代）

坎坎丰年鼓，鳞鳞赛社人。
神宽陟降礼，情取笑言真。
掩豆豚肩薄，分馀福斝频。
灵坛本宜夜，考鼓已疏津。
千秋岁
晁补之（宋代）

玉京仙侣，同受琅函结。风雨隔，尘埃绝。霞觞翻手破，阆苑花前别。鹏翼敛，人间泛梗无由歇。

岂忆山中酒，还共溪边月。愁闷火，时间灭。何妨心似水，莫遣头如雪。春近也，江南雁识归时节。
王拱辰太尉挽辞二首 其二
晁补之（宋代）

童年已切耆英慕，壮岁初陪后乘游。卫幕櫜弓皆广建，梁筵进牍并枚邹。

云台生面丹青古，马鬣新封草木秋。是事公应付蜩甲，苍霞谁见揖浮丘。
游王司言国宾郊园
程敏政（明代）

风逗黄云涨麦川，井分新绿绕瓜田。
童穿墙缺携壶到，客趁堂虚借榻眠。
乐憩午阴怜困马，预传秋律爱鸣蝉。
城楼咫尺忘归晚，多少诗情落照边。
春感
释文珦（宋代）

一年春色已摧残，水满陂塘草树寒。
转觉归愁消不得，杜鹃声里泪阑干。
寒蝉
胡宿（宋代）

槁叶惊秋树幄稀，嘶蝉犹尚警寒枝。玉琴可要传深恨，珠露何妨剩荐饥。

已伴风筝流远韵，更邀霜籁散馀悲。清漳病枕无悰久，月夕烦君住少时。
陇头流水歌三叠送刘远夫行 其二
何景明（明代）

盘盘上陇车，斑斑下坂马。我非虎与兕，使我行旷野。
题登源绿照亭
朱同（明代）

登源洞里石如屋，绿照亭前水作湖。溪声绕坐惊风雨，山色入栏供画图。

身世几时归涧谷，林泉何地不蓬壶。高朋尽日追游乐，莫厌沾衣雨载途。
早上凌霄第六峰入紫谿礼白鹤观祠
于鹄（唐代）

路转第六峰，传是十里程。放石试浅深，eg壁蛇鸟惊。

欲下先襞衣，路底避枯茎。回途歇嵌窟，整带重冠缨。

及到紫石溪，晻晻已天明。渐近神仙居，桂花湿溟溟。

阴苔无人踪，时得白鹤翎。忽然见朱楼，象牌题玉京。

沈沈五云影，香风散萦萦。清斋上玉堂，窗户悬水精。

青童撞金屑，杵臼声丁丁。膻腥遥问谁，稽首称姓名。

若容在溪口，愿乞残雪英。
秋日闲居寄先达
杜荀鹤（唐代）

到头身事欲何为，窗下工夫鬓上知。乍可百年无称意，

难教一日不吟诗。风驱早雁冲湖色，雨挫残蝉点柳枝。

自古书生也如此，独堪惆怅是明时。
出郊奉祠
张守（宋代）

薄雾林花润，微风沙水清。鸿归心共远，鸥泛眼偏明。

寸禄秋毫累，分阴尺璧轻。沧浪端可濯，藿食了馀生。
山阴道上
许七云（清代）

翠亚层峦黯不分，嶙峋缺处露斜曛。石门涧道堆黄叶，萝屋花楼锁白云。

人逐鸟飞经岭歇，风传樵语隔溪闻。秋衣拚湿寒山露，愁别仙源麋鹿群。
德兴邑廨石刻
佚名（宋代）

仕宦之身，天涯海畔。
行商之身，南州北县。
不如田舍，长拘见面。
南无官府，身即强健。
麻麦遍地，猪羊满圈。
不知金贵，唯闻粟贱。
夏新绢衣，秋新米饭。
安稳眠睡，直千直万。
宴郑参卿山池
李白（唐代）

尔恐碧草晚，我畏朱颜移。愁看杨花飞，置酒正相宜。

歌声送落日，舞影回清池。今夕不尽杯，留欢更邀谁。
桐庐晓发
毛升芳（清代）

烟雨桐江放棹迟，万家云树晓参差。荒城早市喧归梦，梵阁残钟动远思。

两岸青山伍相庙，一帆白水子陵祠。啼鹃似惜行人去，凄切深林不自知。
送杨世显还温陵兼寄胡郡守童将军
王称（宋代）

八月江南鸿雁翔，蒹葭夕露凝如霜。典衣沽酒不成醉，游子此时思故乡。

故乡别来在何许，秋风吹落桐花树。归梦长悬岭峤云，客衣久翳秦淮雨。

以兹慷慨赋式微，都门祖帐送斜晖。舟从扬子江头发，路指严陵滩下归。

壶公片月生沧海，紫帽岚光拂翠微。温陵太守兰台客，往日词林见颜色。

虎头将军悬辘轳，金尊为尔酒剩沽。到时相见即倾倒，为我问讯今何如。
柴桑山
易士达（宋代）

千古先生节最高，功名识破等鸿毛。
如今亦作柴桑隐，只把荷衣当绿袍。
为周上人赞观音
释绍昙（宋代）

小白山头花弄影，潮音洞口浪翻空。
圆通门启无人入，闲把轮珠立晓风。
黄菊
崔益铉（清代）

佳色兼清馥，端宜处士培。羞同桃李节，迟向九秋开。
老去
林希逸（宋代）

老去人间念不生，旧来诗兴亦彫零。故交可数半黄壤，邻舍相过多白丁。

倚杖溪边看过鸟，焚香窗下守残经。后村已病赓吟少，纵有牙弦孰与听。
谢人送牡丹
吕本中（宋代）

晚风初染嫩鹅黄，小雨仍添百和香。折与病夫元不称，玉瓶留待冶游郎。
碧蝉儿花
杨巽斋（宋代）

扬葩簌簌傍疏篱，薄翅舒青势欲飞。
几误佳人将扇扑，始知错认枉心机。
鹧鸪天·当日佳期鹊误传
晏几道（宋代）

当日佳期鹊误传。至今犹作断肠仙。桥成汉渚星波外，人在鸾肠凤舞前。
欢尽夜，别经年。别多欢少奈何天。情知此会无长计，咫尺凉蟾亦未圆。
瑞鹤仙 其二 寿宋倅七月二十三日
方岳（宋代）

中元才过节。正宇宙澄清，一天寒碧。凉飙动秋色。

算佳辰恰是，寒弦当日。天生俊杰。富文才、瑰奇挺特。

看葱葱，和气薰城，共庆武夷仙伯。

难得。钓鳌连六，虎榜登名，新题淡墨。从容莲幕。游花县，无邀隔。

纵风流别驾，难淹紫诏，行对天颜咫尺。更堪夸，萱草长春，红衣交列。
岛上曲二首 其二
谢翱（宋代）

夫招贾客岁经辽，自到城中卖织绡。却买铅华采珠母，槟榔露下月中调。
分水庙
戴敦元（清代）

云散星驰不尽流，殢人江海思悠悠。出山岂特分清浊，歧路无端感去留。

咫尺便成千里别，萦回难挽百年愁。最怜萍叶随波去，夜夜寒情上客舟。
王安期不鞭书生
刘义庆（南北朝）

王安期作东郡太守，世乱，令曰：夜不得私行。吏系得一夜行人。王问：“自奚来？”云：“从师家授业还，不觉日晚。”吏曰：“鞭乎？”王曰：“鞭挞书生以立威名，恐非致治之本！”释之，并令吏护送其归家。
过涧
华镇（宋代）

两山分处水横流，渡水登山趣更幽。却忆当年谢康乐，等閒羁束为封侯。
简寂观
祖无择（宋代）

顺风曾出帝王尊，身后高名与观存。石室深居广成子，布囊薄葬杨王孙。

流尘幂幂凝丹灶，清吹徐徐触绛幡。牢落空山门昼掩，羽人亦说绝嚣烦。
读次文渼陂诗
王安中（宋代）

白发郎潜旧令君，东轩携酒几回登。当初天上化凫舄，今日人间下马陵。

边地久无能赋笔，县斋新有读书灯。昔游零落岑参在，故语流传许十称。
偈颂十八首 其三
释如净（宋代）

坐断维摩方丈，发露阎罗地狱。千古万古黑漫漫，剑树刀山转辘辘。
题申职方五岳图
李攀龙（明代）

谁将五拳石，错落余之堂。坐看素璧缠云雾，安得群峰挂屋梁。

更愁深林暝难入，岚影明灭侵衣裳。左眄欲生沧海日，右临少昊凝清霜。

扫练白沙走朔漠，回毫紫盖垂炎荒。须臾二室崚嶒出，杳然置我烟霞傍。

不闻吹笙控飞鹤，浮丘子晋俱冥茫。良工拓笔天为开，长风西逐层阴来。

中庭无人数移席，巅厓乍堕松杉摧。眼前突兀太古色，九州惨淡如浮埃。

宓牺神农未诞降，元气始判洪濛哉。大江浩浩黄河流，巨野相望悬莫秋。

异代犹探秦汉策，真形或结金银楼。凭轩忽惊去千里，青鞋竹杖胡在此。

复疑窈窕迷归路，何当税驾聊徙倚。捲帘逾添空翠寒，张镫更爱夕阳紫。

邢襄小吏困时名，知君雅意怜泥滓。
葫芦架
吴宣（明代）

移树当阶引稚藤，向空云雨绿层层。好花历落葫芦小，十尺湘帘对曲肱。
归路致语口号
洪适（宋代）

旌旗猎猎战西风，介胄精明霜与同。拥道共瞻元帅至，折冲谁许十贤功。

夸银拖綵征师喜，回袖垂螺舞女工。已向黄枢赞筹画，便应归侍大明宫。
即事有怀二首
刘宰（宋代）

济世无长策，观诗欢小明。
悠悠忘夜永，淅淅听秋声。
困踬监车骥，飞腾腐草萤。
乖逢偶然尔，造物两何情。
诫族子诗
谢混（魏晋）

康乐诞通度，实有名家韵。若加绳染功，剖莹乃琼瑾。

宣明体远绳，颖达且沈隽。若能去方执，穆穆三才顺。

阿多标独解，弱冠纂华胤。质胜诫无文，基尚又能峻。

通远怀清悟，采采标兰讯。直辔鲜不踬，抑用解偏吝。

微子基微尚，无倦由慕蔺。勿轻一篑少，进往必千仞。

数子勉之哉，风流由尔振。如不犯所知，此外无所慎。
栖灵寺 其二
江昉（清代）

舍舟寻石径，筇竹助幽兴。夕照余寒晖，依微上萝磴。

猿鹤无俗情，山水悦真性。寺门俯澄潭，烟际一声磬。
题钟秀阁
爱理沙（元代）

槛外澄湖平不流，窗间叠嶂屹将浮。烟霞五色锦屏晓，风月双清瑶镜秋。

薝葡浓香吹法席，芙蓉凉影荡仙舟。结巢拟傍云松住，回首朝簪愧未投。
江上阻风口占
郭谏臣（明代）

东风吹浪拍船头，江上寒云系客愁。路近家山归未得，梦魂先已到长洲。
七夕与宾于诸君联吟分得玉字
许传霈（清代）

今年小暑雷惊屋，阴曀天时连三伏。乍夜西风已报秋，湿云犹作黄梅熟。

吾来浮家苕霅间，七夕重逢私心祝。祝他节序调暑寒，不愁困苦餐蔬菽。

比邻瓜果列几筵，道是乞巧求所欲。偶喜庭结蛛网丝，复讶针度月钩曲。

得意家家拍手欢，吉兆胜比灯花卜。吾侪自古拙谋生，不学儿女斗红绿。

岂甘愚戆事罔闻，省识昊苍厚我独。嗟哉人间多巧矣，名缰利薮逞驰逐。

戕伐性灵公输羞，雕镂肺腑成风斲。非无宽厚钟斯人，丑类鲜不笑讪腹。

何如赚此智巧心，无碍波流走尘俗。讷无语言钳齿唇，顿从柔媚更面目。

客曰此心非外求，求得舍失议精卓。我望银河四悄然，当檐清浅露华沐。

牛女双星岁一逢，乘运转移无穷朔。初无妙巧寓太空，怎惹离合閒情触。

悟尽此理漏未残，窗虚涵翠鸣筱竹。独倚阑干风拂裳，何处声声笛横玉。
腊日晚步
张耒（宋代）

喜觉阳和近，山园策丈行。
草应知地暖，柳欲向人轻。
残雪通春信，鸣禽报晓晴。
田闾未成计，搔首向春耕。
与王漕乞张右史集二首 其一
周紫芝（宋代）

文采推前辈，儿童识姓名。日边张右史，江左谢宣城。

自恨空飘泊，无由见老成。著书如可得，尚足慰生平。
东方书生行
苏辙（宋代）

东方书生多愚鲁，闭门诵书口生土。
窗中白首抱遗编，自信此书传父祖。
辟雍新说従上公，册除仆射酬元功。
太常弟子不知数，日夜吟讽如寒虫。
四方窥觇不能得，一卷百金犹复惜。
康成颖达弃尘灰，老聃瞿昙更出入。
旧书句句传先师，中途欲弃还自疑。
东邻小儿识机会，半年外舍无不知。
乘轻策肥正年少，齿疏唇腐真堪笑。
是非得失付它年，眼前且买先腾踔。
乌牙义禅师退居金陵与予有都城之旧能诗喜说修养年七十馀貌类三四十许人以诗道旧因次韵报之
李之仪（宋代）

幻化如空花，建立等修竹。四海不离身，一笑长满掬。

相逢亦何有，展转犹所独。攀缘过九上，圆顿系一宿。

岁月屈身臂，到此非问卜。心清闻妙香，老句俱三复。

何当会实际，超然发吾覆。未尔且逡巡，更待梨早熟。
十月五日过馀干阻风野泊
屠侨（明代）

风逆江头坐，维舟野竹边。荒村无物色，落日少人烟。

尽室忧途夜，疏灯照客眠。一钩新月白，光景为谁怜。
谢孙寺丞惠梅花
朱之才（宋代）

我来泗水上，居与墟墓邻。弥望多枣栗，碍眼皆荆榛。

忽忽度岁月，不知时已春。朝来佳公子，遗我梅花新。

秀色照窗几，妙香袭衣巾。莽如瓦砾场，惊睹琼瑶珍。

念昔客江南，千树临江津。吴侬不知贵，但与桃李伦。

自从堕东土，梦绕江之滨。叹彼和鼎实，亦复生不辰。

穷愁坐空山，豺虎杂凤麟。此赠意不浅，难为俗子陈。
水调一头（秩满告归，曾使君饯别，席间奉呈）
姚述尧（宋代）

泽国正秋杪，微雨洒江滨。凭高一望，万里多稼总如云。芳野壤一鼎沸，古市欢声辐凑，尽是泰平人。铃阁尽无事，桃李满公门。

恨瓜戍，趣征驭，惜芳辰。高情耿耿，重别中夜沃清尊。不为兰亭感慨，莫作楚狂醉倒，谭笑自生春。明日送行处，忍顾翠眉颦。
和朝郎中扬子玩雪寄山阴严维
皇甫冉（唐代）

凝阴晦长箔，积雪满通川。征客寒犹去，愁人昼更眠。

谢家兴咏日，汉将出师年。闻有招寻兴，随君访戴船。
古信陵行
刘攽（宋代）

薛公藏卖浆，毛公藏博徒。侯嬴抱关叟，朱亥市井徒。

我思信陵君，下此四丈夫。富贵胡为弃贫士，能令君存为君死。
暨阳怀古二十三首 其十四 席帽峰
缪徵甲（清代）

有元至正间，暨阳成盗薮。乡民多胁从，帅欲骈民首。

徵士为帅多，民特失父母。本无乐祸心，抚之皆我有。

闻多帅感悟，片语活万口。岂徒誇著作，千金享敝帚。

大府荐其才，前后徵不受。伪吴及洪武，两聘皆却走。

矫矫云中龙，皭然绝氛垢。桑梓铭其功，懦顽化其守。

是古乡先生，宜饮社公酒。辽东管邴王，千载乃有偶。
新燕
陆游（宋代）

天工不用翦刀催，山杏溪桃次第开。
要信今年春事早，社前十日燕新来。
过龙门（春愁）
史达祖（宋代）

醉月小红楼。锦瑟箜篌。夜来风雨晓来收。几点落花饶柳絮，同为春愁。

寄信问晴鸥。谁在芳洲。绿波宁处有兰舟。独对旧时携手地，情思悠悠。
祝英台近·赋榴花
陈家庆（清代）

早成阴，迟结子，芳意满淮楚。五月江城，照眼红如雨。

生来不识东皇，小庭初夏，恰共人家重午。艳才吐。

新裁百褶罗裙，凌波忆仙侣。为问朱颜，底事娇好如许。

费他多少天工，胭脂点点，应染遍、夕阳无数。
稻江楼陪刘渊亭林时甫两帅夜话
林鹤年（清代）

海寨连标建赤霞，鲲身鹿耳浪淘沙。西山秀夺花双桁，南浦云归月一槎。

鹅鹳千军江正肃，貔貅万灶夜无哗。铃辕风静香村寂，隔院鹦哥尚唤茶。
援襄都统制张公
刘麟瑞（元代）

滔滔一水会襄流，派接均房密运筹。虚舫设机要吊屈，危樯抵运暂安刘。

千兵效死旌麾合，一将捐生介冑浮。独溯长桥犹不暝，为持忠节报凝旒。
初到锦城
陈师道（宋代）

溪绕层峦路绕溪，飞梁相接挂晴霓。山川王气今何有，岩谷灵晴昔未跻。

十里松篁参羽仗，半天楼阁倚云梯。胜游欲尽无穷目，未到桃源客已迷。
东轩夜坐
李纲（宋代）

苒苒流年催白头，此生那向此淹留。天高露下物华肃，月澹风清僧宇幽。

河底光芒萤照水，草间悲怨蚓吟秋。夜凉人闲家千里，别是羁臣一段愁。
和立斋宿友韵
王柏（宋代）

吾侪有何乐，同志味自长。
天高与地下，参我人中央。
痛扫物欲蔽，放出元明光。
力学日不足，游宦那可常。
山人暌间久，岁晚归南荒。
会友鱼贯卧，屐转几巽床。
老我失此快，独卧风雨窗。
回思少壮时，此味曾亲尝。
白发真可媿，触事方面墙。
唤醒旧时梦，吐哺歌新章。
筮易有所疑
郭之奇（明代）

鸟飞音下亦何迟，蠖屈龙存此一时。妙物为言神似喜，与民同患圣宜悲。

君平未访空留石，詹尹相逢漫拂龟。但得羲文开我意，不须万策引群疑。
上报国寺毗卢阁
陈衎（明代）

十丈青莲朵朵开，毗卢高阁独崔嵬。
欲看山势连天远，已见河崔带雨来。
宫树阴浓秋未落，塞鸿声断晚尤哀。
烽烟直北何时息，处处关门鼓角催。
片石
唐彦谦（唐代）

小斋庐阜石，寄自沃洲僧。山客劳携笈，幽人自得朋。

瘦云低作段，野浪冻成云。便可同清话，何须有物凭。
踏莎行 南耕花径成
陈维崧（清代）

杂卉葳蕤，群葩葱峭。红英紫萼纷相照。藤萝深巷碧如天，蔷薇低架平于帽。

韵事堪矜，痴情可笑。隔邻蜂蝶都知道。今年僮为乞花忙，明春客定提壶闹。
第七我国宴然颂
释义青（宋代）

兴亡云去舆云来，渠无国上绝尘埃。须弥顶上无根草，不受春风花自开。
乳燕飞 挽许金桥侄，呈珊枝嫂
顾太清（清代）

日暮忽闻讣。蓦传来、金桥厌世，痛心惊仆。三日云何成长往，莫是庸医耽误。

廿八岁、摧残玉树。母老家贫情特惨，况安人、年少娇儿孺。

伤心事，竟难诉。

箪瓢陋巷安其素。最难忘、音容笑貌，翩翩风度。断简残篇零落散，渺渺钱塘归路。

何日葬、半山坟墓。哭不成声心已醉，挽斯人、未尽斯人苦。

权当作，招魂赋。
四字令·拟花间
周密（宋代）

眉消睡黄。春凝泪妆。玉屏水暖微香。听蜂儿打窗。
筝尘半妆。绡痕半方。愁心欲诉垂杨。奈飞红正忙。
次韵和孔周翰侍郎洪州绝句十首 其三
郭祥正（宋代）

楼居且欲趁虚凉，九月江风未变霜。强把一樽开醉眼，长安不见又残阳。
龙门
马祖常（元代）

万壑奔流一峡开，君王岁岁御龙来。人间尘土常相隔，天上星辰到此回。

草木四时承午日，风云半夜束春雷。自惭曾奏《长门赋》，跋马傍徨念暴鳃。
春可乐
夏侯湛（魏晋）

春可乐兮乐东作之良时。嘉新田之启莱。悦中畴之发菑。桑冉冉以奋条。

麦遂遂以扬秀。泽苗翳渚。原卉耀阜。春可乐兮乐崇陆之可娱。

登夷冈以回眺。超矫驾乎山隅。春可乐兮缀杂华以为盖。集繁蕤以饰裳。

散风衣之馥气。纳戢怀之潜芳。鹦交交以弄音。翠翾翾以轻翔。

招君子以偕乐。携叔人以微行。援若流之绿芰。进樱桃于玉盘。
山庵睡起
吴晦之（宋代）

策蹇寻幽过草堂，困来欹枕卧禅床。
鸟啼花落春风里，睡起不知春昼长。
碧磵同饮丽景楼分韵得花字
顾逢（宋代）

醉倚歌楼上，归来帽欲斜。
山衔半规日，云间一棱霞。
砌雪胶庭草，檐冰坠瓦花。
明朝重有约，同访赵州茶。
用前韵再和许朝奉
苏轼（宋代）

高门元世旧，客路晚追游。
清绝闻诗语，疏通岂法流。
传家有衣钵，断狱尽春秋。
邂逅陪车马，寻芳谢朓洲。
凄凉望乡国，得句仲宣楼。
恨赋投湘水，悲歌祀柳州。
何如五字律，相与一樽留。
更约登尘外，归时月满舟。
偈四首
释鼎需（宋代）

十四十五，明明已露。
更问如何，西三此土。
灯夕
张镃（宋代）

插花呼酒少年场，烂赏花灯十里香。璧月当天星纬少，珠帘排里乐声长。

非缘风景今殊昔，自是情怀老不狂。赢得安禅心似水，碧琉璃照佛龛旁。
湖饮得天字
连文凤（宋代）

老来更上百花船，赖有湖光慰眼前。
兵后山川仍恋土，壶中日眼不行天。
间身适意随鸥鹭，乐事何心问管弦。
尽醉无愁归路晚，客楼只在废城边。
贺宫师杜公增秩
韩琦（宋代）

汉唐二傅推疏白，高退当时叹莫如。虽有清风传旧史，不闻优莫及安车。

直缘贤迹光君辅，更约师模在帝储。何似诏公还庙席，万灵和乐浃堪舆。
沁园春 景金本题作 心通 道藏作狂写诗篇
丘处机（宋代）

大智闲闲，放荡无拘，任其自然。寄雅怀幽兴，松间石上，高歌沉醉，月下风前。玉女吹箫，金童舞袖，送我醺醺入太玄。玄中理，尽浮沉浩浩，来去绵绵。奇哉妙景难言。算别是、人间一洞天。傲立身敦厚，山磨岁月，从佗轻薄，海变桑田。神气冲和，阴阳升降，已占逍遥陆地仙。无烦恼，任开怀纵笔，端写灵篇。
暑夜
林尚仁（宋代）

松风生晚凉，坐久市声歇。
客去行独吟，踏石碎明月。
己酉中秋之夕与任才仲醉於岳阳楼上明年十一
陈与义（宋代）

去年中秋洞庭野，寒瑶万顷兼天泻。
岳阳楼上两幅巾，月入栏干影潇洒。
世间此影谁能孤，狂如我友人所无。
一梦经年无续处，道州还见倚楼图。
入安南以官事未了绝不作诗清明日感事因集句成十绝奉呈贡父尚书并示世子及诸大夫篇篇见寒食 其八
陈孚（元代）

寒食家家出古城，满川风雨看潮生。八千里外飘零客，起向朱樱树下行。
登小茅公
王安石（宋代）

扪萝路到半天穷，下视淮洲杳霭中。
物外真游来几席，人间荣愿付苓通。
白云坐处龙池杳，明月归时鹤驭空。
回首三君谁更似，子房家世有高风。
十日菊寄所思
谢翱（宋代）

篱菊是秋邻，青蕤几日新。忽逢初过节，相忆早衰人。

囊枕离湘湿，分杯度岭贫。想应无事业，遥念更沾巾。
诗
阮瑀（魏晋）

白发随栉堕。未寒思厚衣。
四支易懈惓。行步益疎迟。
常恐时岁尽。魂魄忽高飞。
自知百年后。堂上生旅葵。
登岸山观用前韵
蔡戡（宋代）

病足蹒跚好罢休，又登绝顶故迟留。
霜明枫叶红如染，露挹岚光翠欲流。
远目无穷休更望，赏心未足卜重游。
超然胜绝非人世，疑是身居麟凤洲。
如梦令 帘钩
沈鹊应（清代）

明月一弯新样。终日傍人帘幌。挂起玉纤纤，草色增人怊怅。

低放。低放。莫对平芜凝望。
弄笔
陆游（宋代）

少学文章竟不成，暮年腕弱字欹倾。
抽毫欲下还休去，棐几空怜似砥平。
宫词
朱权（宋代）

上苑寻芳挹翠华，东风先到帝王家。
宫娥不识春归去，争插庭前芍药花。
和昌言官舍十题·石榴花
司马光（宋代）

灵根逐汉臣，远自河源至。
流离遍中壤，今兹尽苗裔。
畏日助殷红，冻雨涤浓翠。
宜携避暑客，花下纵横醉。
白鹭鸶
李白（唐代）

白鹭下秋水，孤飞如坠霜。
心闲且未去，独立沙洲傍。
秣陵怀古三首 其一
刘秩（明代）

别家杨柳正依依，回首西风木叶飞。乡梦已随云北散，客心先逐雁南归。

三秋边境仍烽火，九月征衫尚绤衣。莫向穷途叹牢落，料应青眼故人稀。
杂诗绝句十七首
梅尧臣（宋代）

燕立茅屋脊，燕衔芹岸泥。
巢成同养子，薄暮亦同栖。
古意谢崔杨州辟七首
洪咨夔（宋代）

突兀谁家楼，风雨岁薄之。
水染危欲压，小柱亦半欹。
匠斧睨其旁，搏手难独支。
南山有奇材，细钜不可遗。
寄天台舒阆风先生
戴表元（宋代）

岭云尽处是台州，有个诗翁住下头。
不寄一书春又晚，相思百下水空流。
新踪冻合莺雏谷，旧梦花迷燕子楼。
闻说道旁烽燧急，定应重作峡中游。
送高邑佐伴贡入京用来韵十首 其九
成鹫（清代）

买鹤修琴罄俸钱，朝来棒檄心茫然。罢琴惆怅鹤起舞，飞上丹霄宁受怜。
再和
强至（宋代）

有客秋郊旷望中，更凭佳句发才雄。
牛羊饱食眠平野，鵰鹗乘时击迅风。
倦目几随残照断，汤肠惟藉浊醪充。
登临不用频兴感，忧喜能忘是塞翁。
和景贤十一首 其七 感事
耶律楚材（元代）

万里西来过月氏，初离故国思迟迟。人情惭愧三须面，人世梳妆半额眉。

田上野夫空叹凤，泽边渔父不伤时。龙冈本具英雄眼，几倩东风寄我诗。
灵洲渔唱
区宇瞻（明代）

浣花西望碧波光，十里冰壶映大荒。海国远分金粟界，江天遥带握兰香。

弦歌夜月听丰芑，桃李春风想绿裳。凤扆晓看勤诏对，斗枢还自属龙襄。
其一情
曹邺（唐代）

东西是长江，南北是官道。
牛羊不恋山，只恋山中草。
宫词 其七十三
赵佶（宋代）

化成金碧拱雕楹，四序开筵率有程。安福殿阶连绣帟，内人常按鼓箫声。
伤女惠二月九日卒于天津医院，暂厝望海寺
郑孝胥（清代）

弥明才十三，别我已二年。岂知乃死别，一去更不还。

汝母有万恨，我怀抱千冤。小影宛如生，泪眼谁能看？

大错真铸铁，驱汝向天津。读书本有毒，将毒与汝吞。

自从别汝后，好语常联翩。时时寄手书，字体颇清端。

从姊学操琴，比姊尤熟闲。绝怪绝好洁，不饰而自妍。

同学诸女伴，爱之如弟昆。誇汝辄自喜，忆汝不忍言。

如何忽婴疾，宛转遂经旬。遣仆虽往迓，刺促心摇魂。

恶电从天来，鬼刀截我肝。从此与汝绝，回思深可怜。

我欲执汝手，汝手何从牵？我于抚汝面，空想悲啼颜；

我欲拭汝泪，却觅衣上痕；我于抱汝身，惟有三尺棺。

死生事则已，父女名空存。向来千万念，念念皆伤恩。

东坡四十九，烦恼悟无根。我何以乐天，悲哀念金銮。
乾宁八景 其八 龙祠神应
张缙（明代）

岁时奉祠不可违，栋宇辉煌照石矶。三尺甘霖随处是，满城士庶送龙归。
送人从役
陶谊（明代）

沅湘南去远，古戍楚云边。
山雨虫蛇出，江天螮蝀悬。
相思知后夜，重会更何年。
喜得风涛静，官船任昼眠。
竹枝词三首 其二
宋登春（明代）

小姑茜红衫，大姑郁金裙。把手促侬去，两两拜湘君。
视刀环歌
刘禹锡（唐代）

常恨言语浅，不如人意深。
今朝两相视，脉脉万重心。
苦热
韩琦（宋代）

皇祐辛卯夏，六月朔伏暑。始伏之七日，大热极炎苦。

赫日烧扶桑，焰焰指亭午。阳乌自焦铄，垂翅不西举。

炙翻四海波，天地入烹煮。蛟龙窜潭穴，汗喘不敢雨。

雷神抱桴逃，不顾车裂鼓。岂无堂室深，气郁如炊釜。

岂无台榭高，风毒如遭蛊。直疑万类繁，尽欲变脩脯。

尝闻昆阆间，别有神仙宇。雷散涤烦襟，玉浆清浊腑。

吾欲飞而往，于义不独处。安得世上人，同日生毛羽。
寄吕少冯时余单骑入都将发楚
吴则礼（宋代）

老夫得酒有何好，且饮中秋白露团。
已戒奴人送斗米，更呼友生共盘飧。
坐谈稍觉佳月出，起舞不知清夜寒。
明发垂垂向梁宋，轩然秃发映儒冠。
朱溪涧
真山民（宋代）

路转峰回又一村，天寒大半掩柴门。
云融山脊岚生翠，水嚼沙洲树出根。
任拥重裘风亦冷，未投荒店月先昏。
今宵只傍梅花宿，赢得清芬入梦魂。
雨中寄元宗简
张籍（唐代）

秋堂羸病起，盥漱风雨朝。竹影冷疏涩，榆叶暗飘萧。

街径多坠果，墙隅有蜕蜩。延瞻游步阻，独坐闲思饶。

君居应如此，恨言相去遥。
古怨曲
徐照（宋代）

易得君知音，难得君知心。
纵然恩意短，宁使言语深。
渴饮贪泉水，倦息恶木阴。
傥涉不美名，曷可销烦襟。
五日望采拾诗
王筠（清代）

裁缝逗早夏，点画守初晨。绡纨既妍媚，脂粉亦香新。

长丝表良节，命缕应嘉辰。结芦同楚客，采艾异诗人。

折花竞鲜彩，拭露染芳津。含娇起斜盻，敛笑动微嚬。

献珰依洛浦，怀佩似江滨。须待恩光接，中夜奉衣巾。
黄颍州挽词三首
黄庭坚（宋代）

临民次公老，论事长舆通。
袖有投虚刃，时无斲鼻工。
风流前辈近，名实後人公。
不谓三日别，今成万事空。
句
薛绍彭（宋代）

一马春风过微雨，竹问归路净无尘。
胡教醵杯观画围棋
赵汝燧（宋代）

山肴野蔌且随宜，约定同来最怕迟。朋友每思相聚乐，尘埃难得有闲时。

春回画笔丹青轴，雹落文楸黑白棋。醉客坐间誇俊逸，掀髯连写数篇诗。
釂饮一首
苏籀（宋代）

珠零醇碧郁春槽，矫首梅林釂自陶。
横槊未应随李广，团词亦足拟王襃。
俯从觞咏山阴禊，遥说笙簧锦里遨。
取次难论御戎策，岂知蛙臛鱣鲭臊。
又愁 其一
屠寄（清代）

天涯毳幕动银筝，梦里刀环识玉京。却信单于能保塞，不缘瓯脱漫观兵。

龙沙嘐唳回猋入，虎穴阴岑贯索明。稍喜渥洼天马至，汉家郊祀荐新声。
蝉鸣一篇五章
宋华（唐代）

蝉其鸣矣，于彼疏桐。庇影容迹，何所不容。嘒嘒其长，

永托于风。未见君子，我心忡忡。既见君子，乐且有融。

彼蝉鸣矣，于林之表。含风饮露，以乐吾道。有怀载迁，

伊谁云保。未见君子，我心悄悄。既见君子，披豁予抱。

蝉鸣蝉鸣，幽畅乎而。肃肃尔庭，远近凉飔.言赴高柳，

丛篁间之。思而不见，如渴如饥。亦既觏止，我心则夷。

蝉鸣伊何，时运未与。匪叹秋徂，怨斯路阻。愿言莫从，

郁悒谁语。君子至止，慰我延伫。何斯违斯，倏尔遐举。

岁之秋深，蝉其夕吟。披衣轩除，萧萧风林。我友来斯，

言告离衿。何以叙怀，临水鸣琴。何以赠言，委顺浮沉。
丹诗
白玉蟾（宋代）

太乙坛前偃月炉，不消柴炭及吹嘘。
金翁跨虎归瑶阙，姹女骑吹到雪壶。
採得三斤寒水玉，炼成一颗夜明珠。
从兹只用抽添法，产个婴儿一似渠。